text: El Parlem Calafell planta cara davant un Barça efectiu (1-3) - Calafell.tv | Calafell Ràdio
  Home / Esports / El Parlem Calafell planta cara davant un Barça efectiu (1-3)
  171VISUALITZACIONS
  El Parlem Calafell va estar a punt de donar la sorpresa, tot i no poder comptar amb Sergio Miras, Jan Escala i Jordi Ferrer, però no va poder superar a un Barça que, tot i les baixes d'Hélder Nunes i de Nil Roca, va estar més encertat de cara a porteria i va tenir més ofici que els calafellencs.
  Amb un Joan Ortoll que es va omplir de gom a gom per veure aquest partit, Pau Bargalló va realitzar el 0-1 pels blaugranes a poc més d'un minut pel descans. Ignacio Alabart va eixamplar l'avantatge blaugrana amb el 0-2 i Martí Casas va donar esperances de remuntada als calafellencs amb l'1-2. João Rodrigues va fer, a porta buida, l'1-3 definitiu a l'últim minut del matx i els tres punts van marxar cap a Barcelona després que el Calafell no aprofités una falta directa i un penal per extreure alguna cosa positiva del matx.
  Just abans de començar el partit, es va produir el passadís d'honor que els jugadors del Barça van fer al Calafell per la consecució de la WS Europe Cup aconseguit la setmana anterior a Paredes (Portugal).
  Primera part competitiva
  El matx es va iniciar amb molta intensitat en el joc, amb anades i tornades constants del conjunt blaugrana i dels verds, que buscaven el gol amb molta insistència. Xano Edo i Aitor Egurrola van fer intervencions de mèrit i van evitar que qualsevol dels dos equips es pogués avançar en el marcador. Quan tothom pensava que s'arribaria al descans amb l'empat a zero, una passada darrere de porteria de Sergi Panadero, el va aprofitar Pau Bargalló, que amb un xut ras i molt ajustat al primer pal, va enviar la bola a dins de la porteria que defensava Xano Edo. Quedava un minut i cinquanta-set segons per arribar a la mitja part i el Calafell es va quedar amb la mel als llavis de poder arribar al descans amb l'empat a zero al marcador.
  El Barça marca les diferències
  La segona part va arrencar de la mateixa manera que ho havia fet la primera meitat, amb un joc directe entre els dos equips. El Barça buscava incrementar la diferència amb el 0-2 i els calafellencs cercaven l'empat per tornar a tenir possibilitats d'aconseguir alguna cosa positiva del partit. Una excursió de Martí Casas per banda esquerra va acabar amb Casas caient a dins de l'àrea blaugrana per un contacte amb l'estic de Matías Pascual. Els arbitres no van dubtar i van assenyalar penal favorable al Calafell.
  Els calafellencs tenien una oportunitat d'or per empatar, però Egurrola va evitar el gol dels verds amb una magnífica intervenció. Un minut més tard, una jugada personal d'Ignacio Alabart, que va superar el marcatge de Martí Gabarró i va aconseguir el 0-2 amb un fort xut de cullera que Edo no va poder fer res per rebutjar-la.
  El 0-2 va caure com un gerró d'aigua freda pels aficionats que estaven al Joan Ortoll, però el Calafell no es va rendir i Martí Casas va anotar 1-2 en una jugada de contraatac en què el mataroní es va desfer de la pressió defensiva blaugrana i amb un xut potent, va superar Egurrola per l'escaire del segon pal. Aquest gol va fer esclatar d'alegria al Joan Ortoll i l'afició va començar a creure en la remuntada. Arnau Xaus va errar una directa i Humberto Mendes va fallar un penal que hagués estat clau per igualar el marcador.
  L'últim minut del partit va ser dramàtic pel Calafell. Ferran López no es va conformar amb l'1-2 i se la va jugar traient a Xano Edo i posant a Oriol Palau en el seu lloc. Els verds passaven a jugar amb cinc jugadors de pista, però una mala defensa de l'equip va provocar que João Rodrigues es fes amb la bola i a porteria buida, aconseguís l'1-3 definitiu que deixava sense opcions de puntuar als de López.
  Final de festa de campionat
  Els jugadors van tornar a oferir el títol de la WS Europe Cup als aficionats que van assistir al partit. Ho van fer al final del matx i tothom es va posar dempeus per aplaudir a un equip que ja ha passat a la història del Club Patí Calafell. El públic assistent també ha tingut l'oportunitat de fer-se fotografies amb el trofeu abans del partit, on es trobava exposat al vestíbul del recinte esportiu.
  Ferran López: "Anem a guanyar els quarts de final de la Copa del Rei"
  Ferran López es mostrava molt satisfet pel treball que han fet els jugadors en tot el partit. "Estic satisfet pel creixement que hem fet" confessava López als micròfons de Calafell `Ràdio – Calafell.tv. L'entrenador del Club Patí Calafell considera el Lleida com a un bon equip, tot i perdre 2-3 en el partit que va jugar ahir contra el Caldes. "Ells tenen experiència en la Copa de Rei", explicava l'entrenador de Sant Sadurní d'Anoia que és molt conscient que el Calafell jugarà, per primera vegada a la seva història, aquesta competició i que s'han de respectar els rivals.
  Martí Casas: "Aquest equip té un ADN competitiu"
  Martí Casas ha atés els micròfons de Calafell Ràdio – Calafell.tv i considera que l'equip, tot i les baixes, ha fet un pas endavant i que ha realitzat un bon treball davant el conjunt blaugrana. Casas alerta que el Lleida no serà un rival fàcil i més si juguen a casa seva. El mataroní creu que l'equip està treballant bé i que té ganes de seguir competint i creixent a la Copa del Rei.
  Lleida i Noia, els pròxims rivals
  El Calafell ha finalitzat la fase regular de l'OK Lliga en la sisena posició, amb 42 punts, i s'enfrontarà en els quarts de final del playoff pel títol de l'OK Lliga amb el Noia Freixenet, que ha acabat en tercera posició amb 53 punts. Divendres vinent, a dos quarts de nou del vespre, els calafellencs jugaran els quarts de final de la Copa del Rei contra el Lleida Llista Blava al pavelló Onze de Setembre de la capital del Segrià. El partit el podreu escoltar per Calafell Ràdio.
  Homenatge als expresidents del club
  D'esquerra a dreta: Arturo Solé, Rafel Solé, Mario Jofre, Fina Orrit, Xavier Palau (president actual) i Josep Maria Guinovart / Club Patí Calafell
  El Club Patí Calafell va aprofitar l'últim partit de la lliga regular contra el Barça per homenatjar als expresidents de l'entitat. Un homenatge que es va fer per agrair tot el treball que van realitzar quan presidien el club. Els expresidents van gaudir del partit contra el Barça des dels seients presidencials del Joan Ortoll on van poder viure una gran tarda d'hoquei.
  Escolta la retransmissió de Calafell Ràdio: https://enacast.com/calafellradio/programs/partitokligaclubpaticalafell/calafellradio_podcast_22339
  Escolta la crònica del partit amb les valoracions de Ferran López i de Martí Casas: https://enacast.com/calafellradio/embed/podcast?id=calafellradio_podcast_22337&mid=calafellradio_podcast_22337_podcastmarker_8